C 366/36

Ilmoitus tiettyjä terästuotteita koskevien suojatoimenpiteiden mukaisten tariffikiintiöiden tason mukauttamisesta Yhdistyneen kuningaskunnan erotessa Euroopan unionista 1. tammikuuta 2021

(2020/C 366/12)

Euroopan komissio, jäljempänä ’komissio’, otti 31. tammikuuta 2019 käyttöön tiettyjä terästuotteita koskevat lopulliset suojatoimenpiteet, jäljempänä ’lopullisia suojatoimenpiteitä koskeva asetus’ (1).

Euroopan unionin ja Yhdistyneen kuningaskunnan välisen erosopimuksen mukaisesti Yhdistynyt kuningaskunta ei kuulu EU:n tullialueeseen 1. tammikuuta 2021 lähtien. Sen vuoksi suojatoimenpiteiden alueellinen soveltamisala muuttuu kyseisestä päivästä alkaen. Muutoksen huomioon ottamiseksi komissio katsoo aiheelliseksi mukauttaa tariffikiintiöiden määrää ja niiden kehitysmaiden luetteloa, joihin tämänhetkisiä toimenpiteitä sovelletaan.

1. Soveltamisalaan kuuluvat tuotteet

Tämä menettely koskee tiettyjä tämän ilmoituksen liitteessä I lueteltuja terästuotteita.

2. Menettelyn laajuus

Tariffikiintiöiden mukauttaminen tämänhetkisten suojatoimenpiteiden soveltamisen loppuajanjakson (2) osalta muodostuu tariffikiintiöiden määrän laskemisesta uudelleen sen mukaan, mikä olisi ollut unioniin (EU27) suuntautuvan tuonnin määrä, jos Yhdistynyt kuningaskunta katsotaan kolmanneksi maaksi viiteajanjaksolla (2015–2017).

3. Menetelmä

Komissio katsoo, että asianmukaisin menetelmä tariffikiintiöiden määrien mukauttamiseksi on seuraava:

a) Määritetään niiden maiden tuontimäärät, joita toimenpiteet koskevat EU27:ssä, ajanjaksolla 2015–2017 (3).

b) Lisätään kyseiseen määrään Yhdistyneestä kuningaskunnasta EU27:ään suuntautuneen tuonnin taso ajanjaksolla 2015–2017 (4).

c) Lisätään tuloksena saatuihin määriin tuoteluokittain 5 prosenttia (helmikuun 2019 korotuksen huomioon ottamiseksi) ja vapauttamiskorotukset (3 prosentin korotus sekä heinäkuussa 2019 että heinäkuussa 2020).

4. Mukauttamisen perusteella ehdotetut uudet tariffikiintiöt

Edellä esitetyn menetelmän perusteella komissio ilmoittaa asianomaisille osapuolille tuoteluokittain ja alkuperämaittain uudelleen lasketut tariffikiintiömäärät, jotka komissio aikoo asettaa saataville 1. tammikuuta 2021 ja 30. kesäkuuta 2021 välisenä aikana.

Tiettyjen viejämaiden tariffikiintiöiden määrien ja mahdollisesti tyypin (maakohtainen kiintiö vai jäännöskiintiö) muutokset tietyissä tuoteluokissa (5) johtuvat ainoastaan uusista tuontitiedoista, joita käytetään kiintiöiden jakamiseen 3 kohdassa kuvattujen lisäysten ja vähennysten jälkeen. Muutokset eivät vaikuta millään tavalla tariffikiintiöiden vahvistamista koskeviin periaatteisiin, sellaisina kuin ne ovat määriteltyinä helmikuussa 2019 käyttöön otetuissa lopullisissa toimenpiteissä (eli vaatimus, joka koskee maakohtaisen tariffikiintiön soveltamisen edellytyksiä) (6), vaan ne pysyvät ennallaan.

Koska ajanjaksolta 2015–2017 ei ole tarkkoja tietoja tuoteluokkien 4 A ja 4 B välisestä jaottelusta, käytettiin seuraavaa menetelmää. Niiden maiden osalta, joita toimenpiteet tällä hetkellä koskevat, kyseisten kahden tuoteluokan välinen jaottelu perustuu tuoteluokkien väliseen suhteeseen vuonna 2017, eli ainoana ajanjaksona, jolta on tarkat tiedot tuoteluokkaan 4 A kuuluvasta tuonnista (polkumyyntitoimenpiteiden käyttöönoton yhteydessä määritettiin erityiset Taric-koodit). Yhdistyneen kuningaskunnan tuonnin osalta komissio katsoo lisätietoja odotettaessa, että tuonti olisi jaettava tasapuolisesti näiden kahden tuoteluokan välillä. Asianomaisia osapuolia ja maita pyydetään tutustumaan tähän ehdotukseen ja esittämään tarvittaessa mahdollisia päinvastaisia väitteitä tukevaa näyttöä.

Uudelleen lasketut tariffikiintiömäärät tuoteluokittain ja alkuperän mukaan tammi-maaliskuussa ja huhti-kesäkuussa 2021 esitetään neljännesvuosittain tämän ilmoituksen liitteissä II ja IV (7).

Komissio aikoo myös päivittää luetteloa tuoteluokista, jotka ovat peräisin lopullisten toimenpiteiden soveltamisalaan kuuluvista kehitysmaista (ks. liite III). Komissio aikoo perustaa laskelmansa päivitettyihin tietoihin, jotka saadaan soveltamalla 3 kohdassa kuvattua menetelmää vuoden 2019 tuontitietoihin.

Muutokset tämänhetkiseen sellaisia kehitysmaita koskevaan luetteloon, joihin toimenpiteitä sovelletaan, olisivat seuraavat:

— Yhdistyneet arabiemiirikunnat poistettaisiin tuoteluokista 21 ja 26.

— Turkki poistettaisiin tuoteluokasta 25 A.

— Kiinaan sovellettaisiin tuoteluokkaa 22 koskevia toimenpiteitä.

4.1 Kirjalliset huomautukset

Komissio pyytää asianomaisia osapuolia esittämään huomautuksia ainoastaan mukauttamisen perusteella ehdotetuista uusista tariffikiintiöistä. Huomautukset olisi rajoitettava koskemaan tariffikiintiöiden ja niiden kehitysmaiden luettelon, joihin tämänhetkisiä toimenpiteitä sovelletaan, mukauttamisessa käytettyä menetelmää.

Kaikki huomautukset ja asiaa tukeva näyttö on toimitettava komissiolle 5 työpäivän kuluessa tämän ilmoituksen julkaisemisesta Euroopan unionin virallisessa lehdessä.

4.2 Tietojen toimittaminen ja tässä ilmoituksessa mainittujen määräaikojen pidentäminen

Pääsääntönä on, että asianomaiset osapuolet voivat toimittaa tietoja ainoastaan tässä ilmoituksessa annetuissa määräajoissa. Tässä ilmoituksessa mainittujen määräaikojen pidentämistä voidaan pyytää vain poikkeuksellisissa olosuhteissa, ja se myönnetään vain asianmukaisesti perustelluissa tapauksissa. Asianmukaisesti perustelluissa poikkeustapauksissa huomautusten toimittamisen määräaikaa voidaan pidentää yleensä enintään 2 lisäpäivällä.

4.3 Kirjallisia huomautuksia koskevat ohjeet

Koska komissio saattaa saada useita huomautuksia vastauksena tähän ilmoitukseen, koska uudelleen laskettujen tariffikiintiöiden voimaantuloon on vain vähän aikaa ja jotta voidaan varmistaa huomautusten ja niiden käsittelyn ja arvioinnin johdonmukaisuus, komissio on laatinut mallin, jota osapuolten on käytettävä huomautuksia esittäessään. Malli esitetään tämän ilmoituksen liitteessä V.

Komissiolle kaupan suojatoimiin liittyvien menettelyjen yhteydessä toimitettuihin tietoihin ei sovelleta tekijänoikeutta. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten kirjalliset huomautukset, jotka ovat luottamuksellisia, on varustettava merkinnällä ”Limited” (8). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Osapuolten, jotka toimittavat luottamuksellisia tietoja, on toimitettava niistä Euroopan parlamentin ja neuvoston asetuksen (EU) 2015/478 (9) 8 artiklan sekä Euroopan parlamentin ja neuvoston asetuksen (EU) 2015/755 (10) 5 artiklan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys, ja ne on toimitettava komissiolle samaan aikaan kuin ”Limited”-versio.

Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

Asianomaisten osapuolten on esitettävä kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI) , skannatut valtakirjat mukaan luettuina. Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf.

Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi

Sähköpostiosoite: TRADE-SAFE009-REVIEW@ec.europa.eu

5. Aikataulu

Talouden toimijoille aiheutuvan epävarmuuden minimoimiseksi menettely on saatettava päätökseen mahdollisimman nopeasti, koska uudelleen lasketut tariffikiintiöt on tarkoitus ottaa käyttöön 1. tammikuuta 2021 mennessä.

6. Yhteistyöstä kieltäytyminen

Jos asianomainen osapuoli ei toimita tarvittavia tietoja määräajassa tai jos se huomattavasti vaikeuttaa tutkimusta, päätelmät voidaan asetuksen (EU) 2015/478 5 artiklan ja asetuksen (EU) 2015/755 3 artiklan mukaisesti tehdä käytettävissä olevien tietojen perusteella. Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

7. Kuulemismenettelystä vastaava neuvonantaja

Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee asiakirjoihin tutustumista koskevia pyyntöjä, asiakirjojen luottamuksellisuuteen liittyviä kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Asianomaiset osapuolet voivat ottaa yhteyttä kuulemisesta vastaavaan neuvonantajaan. Periaatteessa kuuleminen olisi rajattava seikkoihin, jotka ovat tulleet esiin tämän menettelyn aikana.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Neuvonantaja voi tutkia pyyntöjen syyt ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla http://ec.europa.eu/trade/trade-policy-and-you/contacts/hearing-officer/.

8. Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (11) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla http://trade.ec.europa.eu/doclib/html/157639.htm

(1) Komission täytäntöönpanoasetus (EU) 2019/159, annettu 31 päivänä tammikuuta 2019, lopullisten suojatoimenpiteiden käyttöönotosta tiettyjen terästuotteiden tuonnissa (EUVL L 31, 1.2.2019, s. 27).

(2) Vuoden 2021 vuosineljännekset tammi-maaliskuu ja huhti-kesäkuu.

(3) Lähde: Eurostat.

(4) EU:n sisäisen kaupan tilastojen perusteella (lähde: Eurostat).

(5) Tariffikiintiömäärien mukauttamisen jälkeen joihinkin maihin, joihin tällä hetkellä sovelletaan tietyssä luokassa jäännöstariffikiintiötä, sovellettaisiin maakohtaista tariffikiintiötä, ja päin vastoin.

(6) Maahan sovelletaan yleensä maakohtaista tariffikiintiötä, jos sen tuontiosuus tietyssä tuoteluokassa viitekaudella (mukautetun tietosarjan perusteella) on vähintään 5 prosenttia.

(7) Kyseinen liite koskee jäännöstariffikiintiöiden käyttöä ajanjakson viimeisellä vuosineljänneksellä.

(8) ”Limited”-merkinnällä varustettu asiakirja on asetuksen (EU) 2015/478 8 artiklassa, asetuksen (EU) 2015/755 5 artiklassa sekä suojatoimenpiteitä koskevan WTO-sopimuksen 3.2 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(9) EUVL L 83, 27.3.2015, s. 16.

(10) EUVL L 123, 19.5.2015, s. 33.

(11) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).